Ehdotus EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2368/2002 muuttamisesta Grönlannin ottamiseksi mukaan Kimberleyn prosessin sertifiointijärjestelmän täytäntöönpanoon /* COM/2013/0427 final - 2013/0198 (COD) */





PERUSTELUT 1. EHDOTUKSEN TAUSTA Tämän ehdotuksen tarkoituksena on mahdollistaa Grönlannin osallistuminen raakatimantteja koskevan Kimberleyn prosessin sertifiointijärjestelmään Euroopan unionin kanssa tekemänsä yhteistyön kautta. Ehdotuksessa esitetty järjestelmä mahdollistaisi raakatimanttien tuonnin ja viennin Grönlannin ja EU:n ja muiden sertifiointijärjestelmään osallistuvien maiden välillä sillä edellytyksellä, että unionin viranomaiset tarkastavat kaikki raakatimanttien viennit ja tuonnit ja vientien osalta myös sertifioivat ne raakatimanttien kansainväliseen kauppaan sovellettavasta Kimberleyn prosessin sertifiointijärjestelmästä annetussa asetuksessa (EY) N:o 2368/2002 vahvistettujen sääntöjen mukaisesti. Grönlannin liittyminen järjestelmään vahvistaisi Euroopan unionin ja Grönlannin taloussuhteita timanttiteollisuuden alalla ja ennen kaikkea antaisi Grönlannille mahdollisuuden viedä järjestelmän puitteissa myönnetyllä Euroopan unionin sertifikaatilla varustettuja raakatimantteja, mikä edistäisi Grönlannin talouskehitystä. 2. SIDOSRYHMIEN KUULEMINEN JA VAIKUTUSTEN ARVIOINTI Grönlanti ja Tanska ovat hyväksyneet ehdotetun lähestymistavan ja ryhtyvät siirtämään osaksi Grönlantiin sovellettavaa lainsäädäntöä ja panemaan täytäntöön asetuksen (EY) N:o 2368/2002 säännöksiä, jotka koskevat raakatimanttien tuonnin ja viennin edellytyksiä ja muodollisuuksia, niiden kauttakuljetusta muun osanottajan kuin unionin alueelle, unionin, Grönlanti mukaan luettuna, osallistumista Kimberleyn prosessin sertifiointijärjestelmään sekä velvollisuuksia, jotka liittyvät asianmukaiseen huolellisuuteen, määräysten kiertämisen estämiseen, tietojenvaihtoon ja kyseisten säännösten noudattamisen varmistamiseen. 3. EHDOTUKSEN OIKEUDELLISET NÄKÖKOHDAT Ehdotuksen oikeusperusta on SEUT-sopimuksen 207 artikla. Ehdotuksella laajennetaan unionin alue kattamaan Grönlannin alue Kimberleyn prosessin sertifiointijärjestelmän yhteydessä. Näin ollen Grönlantia kielletään hyväksymästä raakatimanttien tuontia unionin alueen ulkopuolelta tai vientiä unionin alueen ulkopuolelle ilman voimassaolevaa Kimberleyn prosessin sertifikaattia. Asetukseen tehtävät muutokset mahdollistavat raakatimanttien viennin Grönlannista kolmansiin maihin sillä edellytyksellä, että niihin on liitetty EU:n myöntämä Kimberleyn prosessin sertifikaatti. Sertifioinnin saaminen edellytti aikaisemmin todisteita siitä, että raakatimantit oli tuotu laillisesti unioniin. Ehdotuksen mukaan sellaisten Grönlannissa louhittujen tai erotettujen timanttien osalta, joita ei ole koskaan aikaisemmin viety, voidaan vaihtoehtoisesti edellyttää tämän seikan todistamista. Lisäksi ehdotuksessa vahvistetaan yksityiskohtaiset säännöt raakatimanttien toimittamisesta unionin viranomaisten tarkastettavaksi, laajennetaan kauttakuljettamista koskevat erityissäännöt koskemaan Grönlantia, mahdollistetaan Grönlannin osallistuminen asetuksen täytäntöönpanoa käsittelevän komitean toimintaan ja säädetään Grönlannin edustuksesta Kimberleyn prosessissa ja yhteistyöstä muiden jäsenvaltioiden kanssa komission välityksellä. Ehdotus liittyy kiinteästi ehdotukseen neuvoston päätökseksi, jossa vahvistetaan erityiset säännöt raakatimanttien kuljettamiselle unionin ja Grönlannin välillä. Ehdotuksen mukaan pääedellytykset raakatimanttien saapumiselle Grönlannin tai unionin alueelle tai lähdölle sieltä olisivat seuraavat: i) timanttilähetyksen mukana on oltava virallinen asiakirja: joko asiakirja, joka osoittaa, että timantit on louhittu Grönlannissa, tai jäljennös unionin viranomaisen vahvistamasta Kimberleyn prosessin sertifikaatista; ja ii) timanttilähetys on sinetöitävä murtovarmoihin säiliöihin. Päätösehdotuksen mukaan raakatimantit, jotka on louhittu tai erotettu Grönlannissa ja joita ei ole aikaisemmin viety kolmanteen maahan, saavat tulla unionin tullialueelle Grönlannin viranomaisten antaman todistuksen perusteella. Kun Grönlannissa louhitut tai erotetut raakatimantit, jotka on viety kolmanteen maahan, palaavat unionin alueelle, niiden liikkeitä unionin ja Grönlannin välillä säätelevät säännöt, joita sovelletaan kaikkiin muihinkin unioniin tuotaviin raakatimantteihin. Päätöksen soveltamisen ehdotetaan alkavan tämän muutoksen tullessa voimaan. 2013/0198 (COD) Ehdotus EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2368/2002 muuttamisesta Grönlannin ottamiseksi mukaan Kimberleyn prosessin sertifiointijärjestelmän täytäntöönpanoon EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Raakatimanttien kansainväliseen kauppaan sovellettavasta Kimberleyn prosessin sertifiointijärjestelmästä annetulla asetuksella (EY) N:o 2368/2002[1] perustetaan raakatimanttien sertifiointia sekä niiden tuonti- ja vientitarkastuksia koskeva yhteisön järjestelmä Kimberleyn prosessin sertifiointijärjestelmän täytäntöönpanoa varten. (2) Grönlanti ei kuulu unionin alueeseen, mutta se on mukana perussopimusten liitteessä II olevassa merentakaisten maiden ja alueiden luettelossa. Euroopan unionin toiminnasta tehdyn sopimuksen 198 artiklan mukaisesti merentakaisten maiden ja alueiden assosioinnissa unioniin on tavoitteena edistää merentakaisten maiden ja alueiden taloudellista ja sosiaalista kehitystä ja vahvistaa läheiset taloudelliset suhteet niiden ja koko unionin välille. (3) Neuvoston päätöksessä […] vahvistetaan säännöt ja menettelyt Grönlannin osallistumiselle raakatimantteja koskevan Kimberleyn prosessin sertifiointijärjestelmään Euroopan unionin kanssa tekemänsä yhteistyön kautta. Grönlannin liittyminen järjestelmään vahvistaisi Euroopan unionin ja Grönlannin taloussuhteita timanttiteollisuuden alalla ja antaisi ennen kaikkea Grönlannille mahdollisuuden viedä järjestelmän puitteissa myönnetyllä Euroopan unionin sertifikaatilla varustettuja raakatimantteja, mikä edistäisi Grönlannin talouskehitystä. (4) Asetusta (EY) N:o 2368/2002 olisi muutettava, jotta kyseinen päätös voisi tulla voimaan ja erityisesti jotta voitaisiin säätää Grönlannin ottamisesta mukaan sertifiointijärjestelmään. (5) Näin ollen Grönlantia kielletään hyväksymästä raakatimanttien tuontia muun osanottajan kuin unionin alueelta tai vientiä muun osanottajan kuin unionin alueelle ilman voimassaolevaa Kimberleyn prosessin sertifikaattia. Muutokset mahdollistavat raakatimanttien viennin Grönlannista kolmansiin maihin sillä edellytyksellä, että niihin on liitetty Euroopan unionin myöntämä Kimberleyn prosessin sertifikaatti. (6) Sertifioinnin saaminen edellyttää tällä hetkellä todisteita siitä, että raakatimantit on tuotu laillisesti unioniin. Tämän edellytyksen rinnalle olisi hyväksyttävä Grönlannissa louhittuja ja erotettuja timantteja koskeva vaihtoehto, jossa on todistettava, että kyseisiä timantteja ei ole koskaan aikaisemmin viety Grönlannin alueen ulkopuolelle. (7) Lisäksi olisi muutettava yksityiskohtaisia sääntöjä raakatimanttien toimittamisesta unionin viranomaisten tarkastettavaksi, laajennettava kauttakuljettamista koskevat erityissäännöt koskemaan Grönlantia, mahdollistettava Grönlannin osallistuminen asetuksen täytäntöönpanoa käsittelevän komitean toimintaan ja säädettävä Grönlannin edustuksesta Kimberleyn prosessissa ja yhteistyöstä muiden jäsenvaltioiden kanssa komission välityksellä. (8) Sen vuoksi asetusta (EY) N:o 2368/2002 olisi muutettava, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 2368/2002 seuraavasti: 1) Korvataan 1 artikla seuraavasti: ”1 artikla Tällä asetuksella perustetaan raakatimanttien sertifiointia sekä niiden tuonti- ja vientitarkastuksia koskeva unionin järjestelmä Kimberleyn prosessin sertifiointijärjestelmän täytäntöönpanoa varten. Sertifiointijärjestelmän osalta unionin ja Grönlannin aluetta on tarkasteltava yhtenä kokonaisuutena ilman sisärajoja. Tämä asetus ei vaikuta voimassa oleviin tullimuodollisuuksia ja -tarkastuksia koskeviin säännöksiin tai korvaa niitä.” 2) Korvataan 3 artiklassa johdantolause seuraavasti: ”Raakatimanttien tuonti unionin ja Grönlannin alueelle kielletään, elleivät kaikki seuraavassa mainitut edellytykset täyty:” 3) Korvataan 4 artiklan 1 kohta seuraavasti: ”1. Säiliöt ja niitä koskevat sertifikaatit on toimitettava viipymättä tarkastusta varten yhdessä unionin viranomaiselle siinä jäsenvaltiossa, johon ne on tuotu, tai siinä jäsenvaltiossa, joka on niiden mukana olevissa asiakirjoissa ilmoitettu niiden määräpaikaksi. Säiliöt, joiden määräpaikka on Grönlanti, on toimitettava tarkastettavaksi unionin viranomaiselle siinä jäsenvaltiossa, johon ne on tuotu, tai missä tahansa muussa jäsenvaltiossa, jossa toimii unionin viranomainen.” 4) Korvataan 8 artiklan 1 kohta seuraavasti: ”1. Komissio kuulee osanottajia siitä, miten käytännössä järjestetään vahvistuksen toimittaminen tuonnista unionin alueelle tai Grönlantiin sertifikaatin vahvistaneelle viejäosanottajan toimivaltaiselle viranomaiselle.” 5) Korvataan 11 artiklassa johdantolause seuraavasti: ”Raakatimanttien vienti unionin ja Grönlannin alueelta kielletään, elleivät molemmat seuraavassa mainitut edellytykset täyty:” 6) Korvataan 12 artiklan 1 kohdan a alakohta seuraavasti: ”a) viejä on toimittanut kiistattomat todisteet siitä, että i) raakatimantit, joille sertifikaattia haetaan, on tuotu maahan laillisesti 3 artiklan säännöksiä noudattaen; tai ii) raakatimantit, joille sertifikaattia haetaan, on louhittu tai erotettu Grönlannissa siinä tapauksessa, että niitä ei ole aikaisemmin viety muun osanottajan kuin unionin alueelle.” 7) Korvataan 18 artikla seuraavasti: ”18 artikla Edellä olevaa 4, 11, 12 ja 14 artiklaa ei sovelleta raakatimantteihin, jotka saapuvat unionin tai Grönlannin alueelle yksinomaan kauttakuljetettavaksi muun osanottajan kuin unionin tai Grönlannin alueelle, edellyttäen, että alkuperäinen säiliö, jossa raakatimantit kuljetetaan, ja sen mukana oleva osanottajan toimivaltaisen viranomaisen antama alkuperäinen sertifikaatti ovat vahingoittumattomia unionin tai Grönlannin alueelle saavuttaessa ja sieltä poistuttaessa ja että kauttakuljetustarkoitus ilmoitetaan selvästi asianomaisessa sertifikaatissa.” 8) Korvataan 21 artikla seuraavasti: ”21 artikla 1. Unionista, Grönlanti mukaan luettuna, tulee Kimberleyn prosessin sertifiointijärjestelmän osanottaja. 2. Kimberleyn prosessin sertifiointijärjestelmässä unionia, Grönlanti mukaan luettuna, edustava Euroopan komissio pyrkii varmistamaan, erityisesti yhteistyössä osanottajien kanssa, että Kimberleyn prosessin sertifiointijärjestelmä pannaan täytäntöön mahdollisimman tehokkaasti. Tätä tarkoitusta varten komissio ja osanottajat toimittavat toisilleen tietoja raakatimanttien kansainvälisestä kaupasta ja toimivat yhteistyössä toteutettaessa tarvittaessa seurantatoimia ja ratkaistaessa mahdollisia riitoja.” 9) Korvataan 23 artikla seuraavasti: ”23 artikla Edellä 22 artiklassa tarkoitettu komitea voi tarkastella kaikkia tämän asetuksen soveltamiseen liittyviä kysymyksiä. Tällaisia kysymyksiä voivat ottaa esille puheenjohtaja sekä jäsenvaltioiden tai Grönlannin edustajat.” 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EYVL L 358, 31.12.2002, s. 28.